**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

 Rīga, Brīvības iela 55, 506.telpa, plkst.14:00

Rīgā, 2019. gada 19.decembrī Nr.12

Sēdi vada: **Artis Dzirkalis** - Latvijas Būvniecības padomes priekšsēdētāja vietnieks,

 Priekšsēdētāja pienākumu izpildītājs

Sēdē piedalās: **Andris Bērziņš, Kaspars Bondars, Pēteris Dzirkals, Leonīds Jākobsons, Dzintra Gorbunova, Klāvs Grieze, Normunds Grinbergs, Ināra Laube, Ilmārs Leikums , Gints Miķelsons, Jānis Rāzna, Anna Upena, Ervīns Timofējevs,** **Normunds Tirāns, Edmunds Valantis,** **Gunārs Valinks.**

Uzaicinātie: **Ilze Beināre** – EM Būvniecības politikas departamenta direktore

**Andris Lazarevs** **–** EMBūvniecības politikas departamenta direktores vietnieks;

**Dainis Ģēģers –** LSGŪTIS

 **Aivars Graudiņš –** Finanšu nozares asociācija, vecākais padomnieks

 **Aleksandrs Bimbirulis -** "Attīstības finanšu institūcija ALTUM" AS, valdes locelkis

 **Egita Kalēja –** Attīstības finanšu institūcija ALTUM " AS, Kredīt garantiju departamenta vadītāja

**Madara Dambe -Krastkalne -** AS "Attīstības finanšu institūcija ALTUM"

 **Aldis Greķis** – LSGŪTIS

**Marija Vīksna -** EMBūvniecības politikas departamenta vecākā eksperte

Sēdē nepiedalās: Raitis Gultnieks, Madars Lasmanis, Jurijs Strods.

Protokolē: Inese Rostoka - EM Būvniecības politikas departamenta vecākā eksperte.

Darba kārtībā:

1. Par padomes definēto prioritāšu mērķu sasniegšanu 2019.gadā.

2. Par progresu obligāti piemērojamo standartu izstrādē.

3. Par iespējām saņemt finanšu atbalstu garantiju veidā un kritērijiem garantiju saņemšanai.

4. Informācija par paveikto normatīvā regulējuma pilnveidošanā 2019.gadā.

5. Citi jautājumi.

Sēdi sāk 14:05

**Protokolā lietotie saīsinājumi**

EM – Ekonomikas ministrija

ES – Eiropas Savienība

FIDIC ( Fédération Internationale d'Ingénieurs Conseils ) - Starptautiskās inženieru konsultantu federācijas izstrādātie līgumi

FM – Finanšu ministrija

LBN – Latvijas būvnormatīvs

LBP, Padome – Latvijas Būvniecības padome

LDDK – Latvijas Darba devēju konfederācija

LSGŪTIS – Latvijas siltuma, gāzes un ūdens tehnoloģiju inženieru savienība

LVS – Latvijas valsts standarts

MK – Ministru kabinets

Partnerība – Latvijas Būvuzņēmēju partnerība

VBN – Vispārīgie būvnoteikumi

VSS – Valsts sekretāru sanāksme

Padome ar klusuma brīdi piemin Mūžībā aizgājušo padomes locekli Robertu Vecumu–Veco.

**A.Dzirkalis** atskatās uz 2019.gadā paveikto, atgādinot par būtiskākajiem izskatāmajiem jautājumiem un pieņemtajiem lēmumiem.

**1.§**

**Par padomes definēto prioritāšu mērķu sasniegšanu 2019.gadā**

--------------------------------------------------------------------------------------------

**Ziņo:** A.Upena

**2019.gadā** **Padome kā prioritārus izvirza sekojošus īstermiņa mērķus un uzdevumus** (pilna prezentācija pielikumā):

**1. Noteikt skaidru būvniecības procesu dalībnieku atbildības sadalījumu Būvniecības likumā un izstrādāt jaunu visu risku apdrošināšanas likumu**

**Paveiktais:**

* + Likumprojekta «Grozījumi Būvniecības likumā» virzības turpināšana, nosakot skaidrāku atbildības sadalījumu starp būvniecības dalībniekiem (iesniegts izskatīšanai MK);
	+ EM prezentācija Padomei par iespējamo apdrošināšanas modeļa konceptu;
	+ EM un Partnerības organizēta konference «Kvalitatīva būvniecība», kur par pamatu tika ņemts EM izstrādātais apdrošināšanas modelis (31.10.2019.)

Aktivitātes ir bijušas, bet rezultāts nav sasniegts.

**2. Sakārtot projektēšanas procedūras (būvvaldē iesniedzamais projekta apjoms, projektēšanas stadijas u.c.)**

**Paveiktais:**

* EM piedāvā grozījumus VBN, ko izskata vairākās VBN darba grupās; pēdējā sanāksme – 24.05.2019.

Noteikumu grozījumu virzība nav apstādināta, šobrīd tiek saskaņots EM iekšienē. Kad būs izstrādāts pēdējais konsolidētais variantu, tiks nosūtīts Padomei. Termiņš 2020.gada pirmais ceturksnis. VBN grozījumus izskatīt Padomes sēdē.

**3. Ieviest vienotu praksi publisko iepirkumu būvniecības līgumos (FIDIC līgumi, banku garantijas)**

**Paveiktais:**

* Padomes rekomendācijas attiecībā uz prasībām par nodrošinājumiem publiskos būvdarbu ieteikumos, kas nosūtītas lielākajiem publisko būvdarbu iepirkumu pasūtītājiem;
* EM organizē sanāksmes par FIDIC līgumu noteikumu piemērošanu Latvijas situācijai, balstoties uz FM izstrādātajām līguma formām un grozījumiem FIDIC līgumos (jūlijs);
* EM nav izstrādājusi un nav uzsākusi MK noteikumu virzības procesu, un nav ietvērusi to kā pasākumu Rīcības plānā par uzlabojumiem publisko iepirkumu sistēmā.

**A.Lazarevs** informē par jautājuma virzību ministrijā un diskusijām par FIDIC inženiera lomu publiskajos iepirkumos.

**A.Berziņš** vēlas zināt vai tiek domāts arī par apmācībām būvspeciālistiem FIDIC pielietošanā.

**I.Beināre** informē, ka FIDIC līgumus var piemērot arī tagad, normatīvais regulējums to neaizliedz. Esam painteresējušies par FIDIC līgumu pielietošanas pieredzi Lietuvā un Igaunijā, arī tur nav skaidrības par FIDIC inženiera lomu un FIDIC pielietojumu. Pirmkārt jāvienojas, ko mēs gribam atrisināt ar FIDIC līgumu?

**G.Valinks** informē, ka ir bijis FIDIC inženieris vairākiem projektiem un neuzskata, ka FIDIC pielietojums ir pārāk sarežģīts un nesaprotams.

**A.Upena** atgādina, ka nozare ieviešot FIDIC gribētu panākt vienveidīgu praksi publiskajos iepirkumos. Šobrīd daudzi deklarē, ka piemēro FIDIC līgumus, tajā brīdī, kad tiek sagrozīts FIDIC un izjaukts līdzsvars starp pušu interesēm, pazūd līguma jēga, nepieciešams, lai tiktu saglabāta FIDIC struktūra un saglabātas pušu intereses. FM jau ir gājusi uz priekšu FIDIC piemērošanā, nosakot lietas, ko var grozīt un kuras jāatstāj tādas, kā ir.

**4. Izstrādāt stratēģisku valdības plānu lielāko objektu būvniecībai, t.sk. *Rail Baltica* īstenošanai, kā arī ilgtermiņa redzējumu infrastruktūras uzturēšanai**

* **Paveiktais:**
* Būvniecības nozares manifests, aicinot valdību izstrādāt stratēģisku ilgtermiņa plānu;
* Satiksmes ministrs uzdevis VAS «Latvijas valsts ceļi» izstrādāt 3 gadu plānu ceļu būves attīstībai.

Šis jautājums nav īpaši skatīts Padomes sēdēs, bet ņemt vērā pārrāvumu ES fondu finansējumā šis jautājums būs aktuāls.

**A.Bērziņš** informē, ka tagad, kad ceļu būvei ir beidzies ES finansējums, asociācijā 4 ceļu būves uzņēmumi gatavoja likvidēties.

Priekšlikums aicināt MK pievērst uzmanību šim jautājumam, jo brīdī, kad tiks īstenots *Rail Baltica* projekts un atgriezīsies ES fondu finansējums, nozarei nebūs kapacitātes to visu apgūt.

**A.Upena** ierosina, ka sagatavos Padomes vēstules projektu ministru prezidentam, vēršot uzmanību uz situāciju būvniecībā. Vēstules projektu izsūtīs padomei apspriešanai.

**5. Veicināt darbaspēka pieejamību būvniecībā, darba spēka būvniecībā kvalifikācijas izpēte.**

* **Paveiktais:**

Izsaka pateicību Iekšlietu ministrijai, par darbu normatīvā regulējuma sakārtošanā:

* Saeima pieņēma grozījumus Imigrācijas likumā, paredzot ārzemniekam, kura ieceļošanas mērķis ir nodarbinātība, izsniegt ilgtermiņa vīzu uz būtiski ilgāku laiku, t.i. uz 1 gadu;
* MK pieņemti grozījumi 3 MK noteikumos, atvieglojot un saīsinot administratīvās procedūras viesstrādnieku nodarbināšanai Latvijā (10.12.2019.).

Nav panākts, ka ārvalstniekam var maksā vidējo algu nozarē. LDDK un arodbiedrības konceptuāli atbalsta, ka varētu maksāt nevis vidējo algu, bet algu, kas noteikta vispārsaistošas nozares Ģenerālvienošanās”.

**Nolemj**:

1. Aicināt EM organizēt darba grupas sanāksmes apdrošināšanas modeļa pēc OCTA principa un nepieciešamā regulējuma izstrādei un virzīt normatīvo aktu projektus iesniegšanai MK Ministru kabineta noteiktajā termiņā;
2. Aicināt EM izsūtīt 2020.gada I ceturksnī VBN grozījumu konsolidēto versiju Padomei un iekļaut Padomes darba kārtībā neatrisinātos, atvērtos jautājumus;
3. Atkārtoti noteikt FIDIC līgumu ieviešanu kā prioritāro uzdevumu 2020.gadā un aicināt EM izstrādāt un virzīt MK noteikumus, kas ievieš tipveida līgumus atbilstoši FIDIC paraugam;
4. A.Upenai sagatavot Padomes vēstules projektu ministru prezidentam par situāciju būvniecības nozarē, sagaidāmo apjomu kritumu turpmākajos gados un aicināt izstrādāt ilgtermiņa plānu lielākajiem publiskiem iepirkumiem, kā arī aicināt EM uzņemties vadošo iniciatīvu jautājuma virzīšanā valdībā, un izsūtīt vēstules projektu Padomei apspriešanai.
5. Turpināt atbalstīt MK noteikumu grozījumu virzīšanu, kas paredz viesstrādniekiem atlīdzību maksāt atbilstoši nozares vidējai algai/ Ģenerālvienošanās minimālai algai.

**2.§**

**Par progresu obligāti piemērojamo standartu izstrādē**

----------------------------------------------------------------------------------------------

**Ziņo:** D.Ģēģers

D.Ģēģers prezentē informāciju par Standartu nacionālo pielikumu izstrādi ēku energoefektivitātes aprēķinu metodoloģijas aprakstam (prezentācija pielikumā).

Eiropas Komisija Direktīvas 2018/844/ES «Par ēku energoefektivitāti» (turpmāk – Direktīva) pēdējo versiju publicēja 2018.gadā. Direktīvas mērķis ir padarīt Eiropas Standartizācijas komitejas (CEN) standartus vairāk izmantojamus, kā tiešu atsauci valsts tiesību aktos.

Dalībvalstīm jāinformē Eiropas Komisija par progresu līdz 2020.gada 10.martam.

Līdz šim Latvijā esam strādājuši pēc metodikas, kas balstās uz neesošiem standartiem.

Izstrādātā Ēku energoefektivitātes aprēķinu metodika ir balstīta uz Ēku energoefektivitātes standartu komplektu, kurš sastāv no LVS NE ISO standartiem un pievienotajiem tehniskiem nacionālajiem pielikumiem. Tie ir 50 standarti, no tiem pieci ir «visaptverošie» standarti. Visiem šiem standartiem nepieciešams izstrādāt nacionālos pielikumus. Izstrādes laiks bija īss - no 2019.gada jūnija līdz decembrim.

Lai vienkāršāk varētu izprast nacionālo aprēķina metodoloģiju, tad visa metodoloģija ir sadalīta trīs sadaļās:

* Ēku vispārējās energoefektivitātes prasības un ēku izvērtējums (konstrukcijas, būvelementi un tml.);
* Siltumapgādes sistēmas (apkure, karstais ūdens, dzesēšana, apgaismojums, ēkas automatizācijas un kontrole, saules un vēja sistēmas);
* Ventilācijas sistēmas (ventilācija, gaisa mitrināšana, gaisa sausināšana).

Ēkas energoefektivitātes novērtēšana paredzēta visiem ēkas veidiem četros procesos:

* ēkas energoefektivitātes sertifikāta izstrādei,
* būvatļaujas saņemšanai (projektēšanas procesā- aprēķini),
* ēkas nodošanas ekspluatācijā (būvniecības pabeigšanas procesā nodod īpašniekam – pagaidu energoefektivitātes sertifikāts,),
* energoaudita veikšana (ēkas ekspluatācijas laikā), tas ir pie ēkas atjaunošanas vai pārbūves.

Ēkas projektēšanas procesā ir paredzēta ēkas energoefektivitātes novērtēšana - būvatļaujas saņemšanai (projektēšanas procesā-aprēķini), novērtēšana, pamatojoties uz iebūvētiem sertificētiem materiāliem un izpildīto darbu kvalitāti – pagaidu energoefektivitātes sertifikāts - ēkas nodošanas procesā un enerogaudita veikšana (ēkas ekspluatācijas laikā).

Standartu tulkošanā, ko organizēja SIA «Latvijas standarts» un nacionālo pielikumu izstrādē, ko izstrādājis LSGŪTIS, ir izdarīts apjomīgs darbs, bet tas nav viss, lai speciālisti varētu veiksmīgi tos izmantot un sasniegtu Direktīvā noteikto mērķi.

**Darbības plāns ES Ēku energoefektivitātes Direktīvas ieviešanai:**

1. Ir izstrādāti LVS ar standartu nacionālajiem pielikumiem un norādītajām tehniskajām vērtībām.

**2.** Nepieciešama jaunas aprēķina metodoloģijas un modeļa izstrāde, saskaņā ar Eiropas standartu noteiktajām prasībāmpēc iespējas īsākā laika periodā. Aprēķina modeļa izstrādei ir iespējami vairāki varianti:

* + Izstrādāt jaunu aprēķina modeli nacionālajā līmenī un aprēķina metodoloģijas pilnveidošana;
	+ Iegādāties aprēķina modeli no citas valsts, ņemot vērā citu valstu pieredzi un aprēķina procesus;
	+ Iestrādāt aprēķina algoritmus BIS (Būvniecības informācijas sistēma), nodrošinot energoefektivitātes novērtēšanas un sertificēšanas procesu;
	+ Finansējuma nepieciešamība – organizē Ekonomikas ministrija.

Šobrīd nav zināms ne izpildītājs un ne finansējuma avoti.

3. Jāveic izvēlētā aprēķina modeļa adaptāciju un pārbaudes, kā arī jāpilnveido aprēķina metodoloģija *(EM un LSGŪTIS)*

4. LR likumdošanas izmaiņas ēku energoefektivitātes jomā, ņemot vērā standartu nacionālos pielikumus:

* + *Ēku energoefektivitātes likums*,
	+ MK noteikumi :
	+ Nr. 348 ,,Ēkas energoefektivitātes aprēķina metode”,
	+ Nr. 383 ,,Noteikumi par ēku energosertifikāciju”;
	+ Nr.382 ,,Noteikumi par neatkarīgiem ekspertiem ēku energoefektivitātes jomā”.
	+ Latvijas būvnormatīvos:
	+ LBN 003 - 15 ,,Būvklimatoloģija”,
	+ LBN 002 – 19 ,,Ēku norobežojošo konstrukciju siltumtehnika”,
	+ LBN 231-15 ,, Dzīvojamo un publisko ēku apkure un ventilācija” un citus normatīvos aktus, ja nepieciešams.

LBN netiek atkārtoti Standartos noteiktie kritēriji, par izmaiņām tiesiskajā regulējumā atbildīga EM.

5. Likumdošanas ieviešana, speciālistu sertificēšanas un neatkarīgo energoauditoru un būvspeciālistu apmācību procesa nodrošināšana.

6. Jāpilnveido mācību programmas augstskolās, jauno speciālistu apmācībai.

**G.Miķelsons** vēlas zināt, vai ir veikts novērtējums par to cik varētu sadārdzināties pasīvās ēkas būvniecība, kad tiks ieviesta Direktīva.

**D.Ģēģers** – Aprēķini nav veikti, ir noteikti kritēriji, kas jāsasniedz un kas jāievēro projektējot.

**A.Greķis** - zema patēriņa ēku nevar uzbūvēt ievietojot tajās nekvalitatīvas sistēmas.

**K.Bondars** uzskata, ka ir jāparedz finansējums esošo energoauditoru apmācībai, nepietiek pilnveidot apmācību programmas augstskolām.

**A.Greķis** – paredzēts, ka nākotnē energoauditu veiks arhitekts vai būvkonstruktors vai apkures un ventilācijas speciālists, tāpēc tas jāapgūst jau augstskolā, no 2021.gada tas jau būs jādara.

**Nolemj**: Pieņemt informāciju zināšanai.

**3.§**

**Par iespējām saņemt finanšu atbalstu garantiju veidā un kritērijiem garantiju saņemšanai**

 ----------------------------------------------------------------------------------------------

**Ziņo:** E.Kalēja, A. Bimbirulis

Informē par ALTUM kredītu garantiju iespējām.

ALTUM produkta būtība ir valsts atbalsts uzņēmumiem, kuru izmanto bankas, kā papildu nodrošinājumu finanšu pakalpojumiem.

Pamatpakalpojumi ir investīciju aizdevumi, apgrozāmo līdzekļu aizdevumi, finanšu līzings, faktorings un banku garantijas, kas ir aktuālas būvniekiem.

ALTUM galvenais klients ir bankas, uzņēmums garantiju var saņemt ar bankas starpniecību. ALTUM garantija ir papildu nodrošinājums, tas nav vienīgais nodrošinājums bankai.

**Kredītu garantiju saņemšanas nosacījumi:**

* Izsniedzamās garantijas apmērs līdz **80%** no finanšu pakalpojuma summas.
* Tiek garantēta summa līdz **5 milj.euro** (lielajiem uzņēmumiem līdz **1.5 milj.euro**):
* Garantijas prēmijas atšķiras uzņēmumiem ar MVU statusa un lielajiem uzņēmumiem.
* Garantijas prēmijas apmēru ietekmē: uzņēmuma finansiālais stāvoklis, projekta dzīvotspēja, sniegtā nodrošinājuma struktūra un vērtība.
* Termiņš jaunizsniegtām garantijām līdz **10 gadiem**, ar pagarināšanu līdz **15 gadiem.**

**Ierobežojumi.** ALTUM garantiju nepiešķir:

* Uzņēmumiem, kuri klasificējami kā grūtībās nonākuši;
* Uzņēmumiem, kuriem ir nodevu vai nodokļu parādi
* Operācijas ar nekustamo īpašumu (Izņemot nekustamā industriālā īpašuma attīstīšana)

Ja banka nolemj piesaistīt ALTUM kredīta garantiju, tā nosūta nepieciešamos dokumentus uz ALTUM. ALTUM izskata iesniegtos dokumentus un informē banku par savu lēmumu. Pieteikumu noraidīšanas iemesli varbūt: reputācija, vājš finanšu stāvoklis, uzņēmuma esošā darbība un projekta dzīvotspēja, darījuma struktūra t.sk. nodrošinājuma kvalitāte vai līdzdalība. Atteikumi bankām izsniegt garantiju ir 5-10%.

ALTUM komersantu garantiju portfelī būvniecības nozarei ir piešķirti 25,2% (tas ir 32.6  milj.euro) no visām izsniegtajām kredīta garantijām. Būvniecība ir otra atbalstītākā nozare.

Garantiju portfeli Būvniecības nozarē veido:

* Investīciju aizdevumi un finanšu līzings 0.7 milj.euro;
* Apgrozāmo līdzekļu aizdevumi 6.1 milj.euro;
* Banku garantijas 25.8 milj.euro.

Aktīvākās bankas: Swedbank 11.5 milj.euro, SEB banka 8.4 milj.euro, Luminor bank 7.6 milj.euro

Padome vēlas zināt kā var saņemt garantijas.

**A. Bimbirulis** informē, ka būvnieki var būt ierosinātāji bankā piesaistīt ALTUM garantiju. Garantijas piesaista tad, kad ir nepietiekams papildus nodrošinājums. Tad tiek vērtēta nodrošinājuma struktūra, garantija ir līdz 80%, līdz ar to pārējā daļa ir mazāka. Bankām būtu jāpiedāvā zemāka % likme, jo tas ir valsts pārgarantētais nodrošinājums.

ALTUM kopš 2018.gada ir ieviesis jaunu produktu, portfeļa garantijas bankām, rezultātā samazinās administratīvais slogs. Šobrīd noslēgti līgumu ar Swedbank, Luminor bank.

**A.Graudiņš** informē Padomi par Finanšu nozares asociācija redzējumu, par banku finansējuma politiku būvniecības nozarei.

Esošās situācijas raksturojums

Būvniecības nozare Latvijā un Baltijā ir izteikti cikliska un pakļauta paaugstinātiem biznesa riskiem, kas ietekmē bankas spējas piedāvāt finansējumu.

Finansējuma politika būvniecības nozarē balstās uz garantijām, kā arī līzinga finansēšanu, kas kopā veido līdz pat 80% no kopējā kredītportfeļa nozarē.

Pieaug projektu īpatsvars, kuros pasūtītāji, t.sk. pašvaldības un to institūcijas, pasūtījumos neietver avansa maksājumu iespējas. Tas uzņēmumiem rada būtisku spiedienu uz likviditāti, ņemot vērā, ka avansa garantijas ir ievērojami pieejamāka alternatīva īstermiņa aizdevumiem. Pieaugošā tendence no pasūtītāju puses prasīt laika garantijas līdz 84 mēnešiem rada papildus slogu uz būvniecības uzņēmumu ārpusbilanci.

Galvenie faktori, kam bankas pievērš uzmanību

* Uzņēmuma likviditāte un norēķinu disciplīna ar partneriem, institūcijām, finanšu iestādēm;
* Pašu kapitāla rezerves un aktīvu bāze, kas ļauj uzņēmumam ierobežot potenciālus dīkstāves riskus, kā arī pielāgoties cikla lejupslīdes posmam;
* Vēsturiskā pelnītspēja, kas ļauj novērtēt klienta kompetenci attiecībā uz cenas noteikšanu un darbu izpildi;
* Plānoto darbu saraksts, tā apjomu salīdzinājums ar vēsturisko darbību, pasūtītāju profils un projektu atbilstība uzņēmuma darbības nišai, lai novērtētu iespējamos projektu izpildes riskus.

Katrs pieteikums ir individuāls un tiek vērtēts individuāli.

**Nolemj**: Pieņemt informāciju zināšanai.

 **4.§**

**Informācija par paveikto normatīvā regulējuma pilnveidošanā 2019.gadā**

----------------------------------------------------------------------------------------------

**Ziņo:** A.Lazarevs

Izsaka pateicību nozares pārstāvjiem, kas iepriekšējā gadā piedalījušies normatīvā regulējuma pilnveides procesā un izformē par būtiskāko veikumu aizvadītajā gadā.

Pieņemti “Grozījumi *Būvniecības likumā*”, kas saistīti ar būvniecības elektronisko procesu, pieņemti un stājušies spēkā grozījumi visos speciālajos būvnoteikumos, izmaiņas pārorientē būvniecības administratīvo procesu no papīra procesa uz elektronisko.

Latvijas būvnormatīvs LBN 310-14 “Darbu veikšanas projekts”” tiek atcelts, bet tā saturs tiek iekļauts speciālajos būvnoteikumos.

“Grozījumi *Būvniecības likumā*” par būvtehniķiem MK , ir atlikti.

“Grozījumi *Būvniecības likumā*” par atbildībām, nosūtīti MK izskatīšanai, palikuši atsevišķi nesaskaņoti jautājumu, kas tiks risināti MK.

Saeimā pieņemti “Grozījumi *Būvniecības likumā*”, kuros noteikti administratīvie pārkāpumi Būvniecības nozarē un kompetentās iestādes par administratīo sodu piemērošanu un , jo spēku zaudēs Latvijas Administratīvo pārkāpumu kodekss.

Noslēgti jauni deleģēšanas līgumi, izstrādāti jauni cenrāži būvspeciālistu patstāvīgās prakses sertifikāta saņemšanai.

Spēkā stājušies grozījumi Būvkomersantu reģistrācijas noteikumos. Ieviesta iespēja būvkomersantiem, kuru neto apgrozījumu veido arī ieņēmumi no saimnieciskās darbības, kas nav saistīta ar būvniecību, valsts nodevu par ikgadējās informācijas iekļaušanu reģistrā maksāt no ieņēmumiem par sniegtajiem būvniecības pakalpojumiem.

Ēku būvnoteikumi atrodas izstrādes stadijā, tiek vērtēts, kur var nepiemērot regulējumu. Atvieglojot regulējumu ēkām, tiks veikti arī grozījumi Atsevišķu inženierbūvju būvnoteikumos.

Normatīvā regulējuma pilnveidošanā, ņemot vērā to, ka nozare savā starpā par atsevišķiem jautājumiem nevar vienoties, šobrīd esam izvēlējušies iet pēc minimālās programmas, lai panāktu kaut vai minimālus uzlabojumus būvniecības procesā, atstājot daudzus sarežģītus jautājumus.

**Nolemj**: Informāciju par normatīvā regulējuma pilnveidi 2019.gadā EM izsūtīs Padomei.

**5.§**

**Citi jautājumi**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ziņo**: A.Dzirkalis

**E.Timofējevs** vērš Padomes uzmanību uz būvkomersantu atbildību. Šobrīd, ka atbilstoši normatīvajam regulējumam, kvalitātes garants III grupas būvēs ir būvkomersants, projektēšanā un ekspertīzē sertificēts speciālists var atbildēt tikai par I, II grupas būvēm. Veidojas situācija, kurā negodprātīgi būvkomersanti ļaunprātīgi izmanto sertificēto speciālistu, liekot tam veikt daļēji vai pilnībā pretlikumīgas darbības. Rezultātā, kad šīs nelikumības tiek atklātas, tiek sodīts un atlaists no darba speciālists, bet būvkomersants var turpināt savu darbību pieņemot jaunu speciālistu. Ierosina normatīvajā regulējumā paredzēt sankcijas arī būvkomersantam (darbības apturēšana būvkomersantu reģistrā, aizliegums startēt iepirkumos...) un/vai nosakot pasaulē pierastu praksi, ka uzņēmuma, kas sniedz projektēšanas pakalpojumus, īpašumtiesību kontrolpaketei jāpieder attiecīgās jomas speciālistam.

Ierosina pieaicināt Iepirkumu uzraudzības biroju (IUB), lai diskutētu par to, ka būvniecības pakalpojumu iepircēji, runājot par iepirkumu dokumentu zemo kvalitāti, norāda, ka IUB liedz tērēt līdzekļus, sertificētu būvspeciālstu un arhitektu piesaistei iepirkuma uzdevumu sagatavošanā.

**Nolemj:** Latvijas Būvniecības padomes sēdi sasaukt **2020.gada 23.janvārī plkst.14:00.**

Sēdi slēdz 16:35

Padomes priekšsēdētāja vietnieks A.Dzirkalis

Protokolēja I.Rostoka